اقوامِ متحدہ کے اجلاس میں ایل سلواڈور کے صدر کی سیلفیاں
نجیب بکلے نے اقوامِ متحدہ کی جنرل اسمبلی میں خطاب سے قبل کہا کہ اگر انہیں ایک سیکنڈ کا وقت دیں تو! یہ کہتے ہوئے انہوں نے اپنے فون سے سیلفیاں لینا شروع کردیں۔
ویب ڈیسک — نجیب بکلے جنرل اسمبلی اجلاس میں اپنی پہلی تقریر سے قبل سیلفی لینا نہ بھولے۔ وہ خاصے غیر روایتی انداز میں دکھائی دیے۔ اڑتیس سالہ نجیب بکلے نے تقریر سے قبل اجلاس میں شریک رہنماؤں کا شکریہ ادا کیا اور پھر خصوصی طور پر اپنی اہلیہ اور بیٹی کا بھی شکریہ ادا کیا۔ نجیب بکلے نے اس موقع پر کہا کہ اگر آپ مجھے صرف ایک سیکنڈ کا وقت دیں تو۔ یہ کہتے ہوئے انہوں نے اپنا آئی فون 11 نکالا اور اپنی تصویر کھینچی۔ یہ تصویر انہوں نے بعد میں اپنے ٹوئٹر اکاؤنٹ پر بھی پوسٹ کی۔ سیلفی لینے کے بعد انہوں نے کہا کہ یقین کریں جب میں یہ تصویر شیئر کروں گا تو اسے بہت لوگ دیکھیں گے اور پھر میری تقریر بھی سنیں گے۔ اُن کا کہنا تھا کہ انہیں یقین ہے کہ انہوں نے اچھی تصویر لی ہوگی۔ نجیب بکلے کا مزید کہنا تھا کہ کچھ تصویریں انسٹاگرام پر ڈال دینے کا اثر اقوامِ متحدہ کی جنرل اسمبلی میں کی گئی تقریر سے زیادہ ہو سکتا ہے۔ انہوں نے تجویز دی کہ عالمی رہنماؤں کا سالانہ اجلاس ویڈیو کانفرنس کے ذریعے بھی تو ہو سکتا ہے۔ واضح رہے کہ نجیب بکلے سینٹرل امریکہ کے ملک ایل سلواڈور کے دارالحکومت کے سابق میئر تھے۔ وہ رواں سال ہی اقتدار میں آئے ہیں جب کہ انتخابات کے دوران بھی اُنہیں سوشل میڈیا کے مقامی صارفین کی کافی حمایت حاصل رہی تھی۔ نجیب بکلے اپنے ملک سے غربت کے خاتمے اور ایل سلواڈور میں سرگرم جرائم پیشہ گروہوں کی سرکوبی کا عزم لے کر اقتدار میں آئے تھے۔ نجیب بکلے نے بدھ کو امریکی صدر ڈونلڈ ٹرمپ سے پہلی ملاقات کی تھی۔ اس ملاقات کے بعد بھی وہ سوشل میڈیا کا ذکر کرنا نہیں بھولے تھے۔ انہوں نے کہا تھا صدر ٹرمپ بہت اچھے اور میں بھی بہت اچھا ہوں۔ ہم دونوں ٹوئٹر بھی استعمال کرتے ہیں تو مجھے امید ہے کہ ہماری ملاقات سے ہمارے ملکوں کے تعلقات مزید آگے بڑھیں گے۔